
1. Üldsätted
1. Jõgevamaa Koostöökoda täidab avalikke ülesandeid ning lähtub oma igapäevases tegevuses avaliku sektori asutustele ja institutsioonidele kehtestatud reeglitest. Avalikke ülesandeid täites tuleb järgida korruptsioonivastast seadust, mille eesmärk on tagada ülesande aus ja erapooletu täitmine.
2. Huvide konflikti ning korruptsioonijuhtumite ennetamise, tuvastamise ja kõrvaldamise meetmed on kehtestatud eesmärgiga tagada organisatsiooni nimel tehtavate otsuste ja tehingute õiguspärasus ning toetada organisatsiooni töötajaid, hindamiskomisjonide liikmeid ja eksperte, juhatuse ja lihtliikmeid teadlike ja ausate valikute tegemisel, huvide konflikti ja korruptsiooniohtlike suhete mõistmisel, õigeaegsel äratundmisel ja vältimisel.

2. Põhimõisted
Huvide konflikt on tööalaste huvide ja erahuvide konflikt. Huvide konflikt ei ole korruptsioon, aga see võib viia korruptsioonini. 
Korruptsioon on ametikohast või töökohast tulenevate hüvede kuritarvitamine omakasu eesmärgil. Korruptiivne tegevus on teadlikult kas enda või kellegi teise huvides tegutsemine, kui see toob kaasa tulu (mitte ainult otseselt rahalist) ning ei ole erapooletu ja teisi võimalikke osapooli võrdselt kohtlev.
Korruptiivne tulu on ametiisikule endale või kolmandale isikule ametiisiku ametikohustuse tõttu pakutud või nõutud varaline või muu soodustus, samuti ametiisiku kohustusi rikkudes saadud soodustus. 
Taotleja - taotluses märgitud projektitoetuse taotleja, kes on esitanud Jõgevamaa Koostöökojale läbi e-PRIA või SPOKU projektitoetuse taotluse.
Taotlus – avaldus projektitoetuse saamiseks koos selles esitatud andmeid tõendavate dokumentidega.
Projektitoetus – „Euroopa Liidu ühise põllumajanduspoliitika Eesti strateegiakava aastateks 2023-2027” (edaspidi ÜPP-strateegiakava) sekkumise 8.4 „LEADER – kogukonna juhitud kohalik areng” raames antav LEADER-projektitoetus ja Euroopa Sotsiaalfond+ raames antav „Kogukonna juhitud kohalik areng“ meetme toetus.
Hindamiskomisjon – Jõgevamaa Koostöökoja ühisstrateegias 2023-2027 määratletud ning määruse § 12 p 6, § 30 lg 3 sätestatud nõuete kohane töörühm projektitaotluste hindamiseks.
Huvirühm - Kohaliku tegevusrühma liikmed, kes vastavad justiitsministri 28. detsembri 2005. a määruse nr 59 „Kohtule dokumentide esitamise kord” lisas 16 „Eesti majanduse tegevusalade klassifikaator (EMTAK)” nimetatud samale viienda taseme koodile, loetakse ühte huvirühma kuuluvaks.
Ekspert – hindamiskomisjoni töösse kaasatud valdkondlik spetsialist.
Töökoosolek – hindamiskomisjoni koosolek, mille käigus hinnatakse taotluseid ja moodustatakse paremusjärjestus või mõni muu töörühma koosolek.
e-PRIA – Põllumajanduse Registrite ja Informatsiooni Ameti e-teenuse veebiportaal taotluste hindamiseks ja paremusjärjestuse moodustamiseks.
SPOKU – e-teenuse veebiportaal ESF+ meetme taotluste hindamiseks ja paremusjärjestuse moodustamiseks.
Seotud osapool - on isik või organisatsioon, kes on seotud sel määral, et  nendevahelised tehingud ei pruugi toimuda turutingimustel. RTJ 2 ptk 55.


3. Huvide konflikti vältimine juhatuse ja lihtliikmete ning hindamiskomisjonide töö korraldamisel 

3.1. Liikmete üldkoosolekul, juhatuse koosolekul või hindamiskomisjoni koosolekul  osalev Jõgevamaa Koostöökoja juhatuse või lihtliige ja hindamiskomisjoni liige on kohustatud end temaga seotud (haldusmenetluse seaduse § 10 lg 1 tähenduses) otsustusprotsessidest (sh teda puudutava projektitaotluse paremusjärjestuse kinnitamine) taandama ja lahkuma koosoleku toimumise ruumist (sh veebikeskkonnast) antud päevakorrapunkti arutelu ja otsustamise ajaks.
3.2. Juhatuse liikmel pole lubatud ligipääsu e-PRIAs ja/või SPOKU keskkonnas taotlustele, kui samas taotlusvoorus on tuvastatud juhatuse liikme seos mõne taotlusega või on võimalus mõjutada taotluste menetlemise kulgu.  
3.3. Hindamiskomisjoni liikmed ja eksperdid on kohustatud taotlejate nimekirja alusel kontrollima enda seotust taotlejatega vastavalt haldusmenetluse seaduse § 10 lg 1 ning enda taandamist nõudvate asjaolude ilmnemisel teatama sellest hiljemalt 3 (kolme) tööpäeva jooksul e-posti teel tegevjuhile.
3.4. Tegevjuht korraldab seejärel hindamiskomisjoni liikme ja/või eksperdi taandamise hindamise protsessist ja tema asendamise.


4. Huvide konflikti vältimine Jõgevamaa Koostöökoja töötajate tööülesannete täitmisel

4.1. Töötaja ei või nõustada taotlejat kui ta on seotud taotlejaga haldusmenetluse seaduse § 10 lg 1 mõistes. Töötaja informeerib seotusest tegevjuhti, kes korraldab nõustamise.
4.2. Töötaja ei või e-PRIAs ja/või SPOKU keskkonnas menetleda taotlust, mille osas on tal seotus haldusmenetluse seaduse § 10 lg 1 mõistes. Seotuse olemasolust teavitatakse juhatuse esimeest.
 4.3. Kui tegevjuhil või töötajal on vaja teha otsust tema enda või temaga seotud isiku suhtes, peab sellest viivitamata teavitama isikut või organit, kellel on isiku ametisse nimetamise õigus ja kes teeb toimingu või otsuse ise või annab selle ülesande teisele isikule või organile. 

5.  Huvide konflikti vältimine riigihanke korraldamisel
5.1. Riigihanke korraldamisel peetakse huvide konfliktina silmas olukorda, kus Koostöökoja töötajal või Koostöökoja nimel tegutseval muul isikul, kes on kaasatud riigihanke  ettevalmistamisse või korraldamisse või kes võib muul moel mõjutada selle riigihanke tulemust, on otseselt või kaudselt finants-, majandus-või muid isiklikke huvisid, mida võib käsitada tema erapooletust ja sõltumatust kahjustavatena.
5.2. Riigihanke algatamisel annavad riigihanke algataja, loodava komisjoni liikmed, finantsallika käsutaja ja tehnilise kirjelduse eest vastutav isik kinnituse näilise ja tegeliku huvide konflikti puudumise kohta või sellise olukorra tekkimise korral enda taandamise kohta ning hankega seotud erahuvide puudumise kohta. Hankelepingu sõlmija ja hankelepingu täitmise eest vastutav isik annavad eespool nimetatud kinnituse enne hankelepingu sõlmimist. Eespool nimetatud kinnituste ja taandamisavalduste kogumise ja säilitamise korraldab tegevjuht.

6.  Tehingud äriühingutega, mille juhatuse liige või omanik on Jõgevamaa Koostöökoja töötaja, hindamiskomisjoni või juhatuse liige
6.1. Keelatud on toimingu või otsuse tegemine, kui see tehakse otsustaja enda või temaga seotud äriühingu suhtes. Kui sellist otsust või toimingut on vaja teha, tuleb sellest viivitamata teavitada isikut või organit, kellel on isiku ametisse nimetamise õigus ja kes teeb toimingu või otsuse ise või annab selle ülesande teisele sõltumatule isikule või organile.
6.2 Tehinguid seotud osapoolega tuleb võimalusel vältida. Kui tehing seotud osapoolega on vältimatu, tuleb sellest viivitamata teavitada isikut või organit, kellel on isiku ametisse nimetamise õigus ja kes teeb tehingu või otsuse ise või annab selle ülesande sõltumatule isikule või organile.  
6.3 Tehingud seotud osapoolega kajastatakse aastaaruande lisas.

